Rahavard Farahani, més coneguda pel seu nom artístic Golshifteh Farahani (en persa, گلشیفته فراهانی), nascuda a Teheran el 10 de juliol de 1983, és una actriu, músic i cantant iraniana. Golshifteh ha actuat en més de 25 pel·lícules iranianes, europees i americanes, i ha rebut diversos premis internacionals per les seves actuacions. Va ser la primera actriu iraniana a actuar en una pel·lícula de Hollywood des de la Revolució islàmica de 1979. Viu exiliada a França per tal de poder desenvolupar la seva carrera professional. Musicalment, formava part de la banda de rock iranià Koochneshin (en persa کوچنشین), i, un cop es va haver instal·lat a França, ha establert col·laboracions puntuals amb el cèlebre músic iranià Mohsen Namjoo.